BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne i Det Fælles Udvalg, der er nedsat ved Euro-Middelhavs-aftalen om luftfart mellem Den Europæiske Union og dens medlemsstater på den ene side og Staten Israels regering på den anden side ("aftalen").

2.Baggrund for forslaget

2.1.Euro-Middelhavsaftalen om luftfart mellem Den Europæiske Union og dens medlemsstater på den ene side og Staten Israels regering på den anden side

Aftalen har til formål at oprette et fælles luftfartsområde på grundlag af gensidig adgang til parternes lufttransportmarkeder med lige konkurrencevilkår og overholdelse af de samme regler — herunder om flyvesikkerhed, sikkerhedsbeskyttelse, lufttrafikstyring, sociale aspekter og miljø. Reglerne for det fælles luftfartsområde bør baseres på den relevante gældende lovgivning i Den Europæiske Union, jf. bilag IV til denne aftale, navnlig for så vidt angår flyvesikkerhed, luftfartssikkerhed og lufttrafikstyring.

Aftalen blev undertegnet den 10. juni 2013 og trådte i kraft den 2. august 2020.

2.2.Det Fælles Udvalg

Der er nedsat et fælles udvalg ved aftalens artikel 22. Det Fælles Udvalg er ansvarligt for forvaltningen af aftalen og sikrer, at den gennemføres korrekt.

I det øjemed udvikler Det Fælles Udvalg samarbejde inden for en lang række områder og fremsætter henstillinger og træffer afgørelser om de anliggender, som er udtrykkeligt omfattet af aftalen. Dets hovedopgaver er at udvikle samarbejde ved at: a) varetage sine specifikke opgaver i forbindelse med det forskriftsmæssige samarbejde, jf. afsnit II i aftalen, b) fremme informationsudveksling på ekspertniveau om initiativer og udvikling inden for lovgivning eller forskrifter, herunder på områderne luftfartssikkerhed, flyvesikkerhed, miljø, luftfartsinfrastruktur (herunder slots), konkurrencevilkår og forbrugerbeskyttelse, c) regelmæssigt at undersøge, hvilke følger aftalens gennemførelse får for forholdene på arbejdsmarkedet, især for beskæftigelsen, og ved at tilrettelægge formålstjenlige reaktioner på indvendinger, der findes berettigede, d) opnå konsensual enighed om forslag, fremgangsmåder eller dokumenter af proceduremæssig art i direkte tilknytning til denne aftales funktion, e) overveje eventuelle områder, hvor aftalen kan udbygges, herunder henstillinger om ændring af aftalen, og f) behandle anvendelsen af afdeling A.1 i bilag IV (liste over luftfartsselskaber med driftsforbud).

I overensstemmelse med aftalens artikel 5 (Investering) undersøger Det Fælles Udvalg desuden spørgsmål om bilaterale investeringer i ejermajoritet eller ændringer i den faktiske kontrol med parternes luftfartsselskaber.

I henhold til aftalens artikel 22, stk. 3, fastsætter Det Fælles Udvalg selv sin forretningsorden.

2.3.Det Fælles Udvalgs påtænkte retsakt

Det Fælles Udvalg skal på sit første møde vedtage en afgørelse om vedtagelse af Det Fælles Udvalgs forretningsorden ("den påtænkte retsakt").

Formålet med den påtænkte retsakt er at vedtage den forretningsorden, der danner grundlag for Det Fælles Udvalgs organisation og funktion, jf. aftalens artikel 22, stk. 3, med henblik på at muliggøre aftalens korrekte gennemførelse.

3.Den holdning, der skal indtages på Unionens vegne

Den holdning, der skal indtages på Unionens vegne, bør have til formål, at forretningsordenen for Det Fælles Udvalg, der fastlægges ved aftalen, vedtages. Holdningen bør baseres på udkastene til Det Fælles Udvalgs afgørelser.

4.Retsgrundlag